Απόφαση της Επιτροπής

της 12ης Νοεμβρίου 2001

για τροποποίηση, για δεύτερη φορά, της απόφασης 2001/740/ΕΚ για ορισμένα μέτρα προστασίας όσον αφορά τον αφθώδη πυρετό στο Ηνωμένο Βασίλειο

[κοινοποιηθείσα υπό τον αριθμό Ε(2001) 3634]

(Κείμενο που παρουσιάζει ενδιαφέρον για τον ΕΟΧ)

(2001/789/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/ΕΟΚ(2), και ιδίως το άρθρο 10,

την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9,

Εκτιμώντας τα ακόλουθα:

(1) Η απόφαση 2001/740/ΕΚ της Επιτροπής(4), όπως τροποποιήθηκε τελευταία με την απόφαση 2001/763/ΕΚ(5), αφορά ορισμένα μέτρα προστασίας ως προς τον αφθώδη πυρετό στο Ηνωμένο Βασίλειο.

(2) Ορισμένες κομητείες στη Μεγάλη Βρετανία, οι οποίες αναγράφονται στο παράρτημα ΙΙΙ, δεν εμφάνισαν καμία εστία αφθώδους πυρετού στη διάρκεια της παρούσας επιδημίας, ενώ άλλες έχουν παραμείνει απαλλαγμένες από τη νόσο για διάστημα άνω των τριών μηνών. Κρίνεται ως εκ τούτου σκόπιμο να διευρυνθεί η περιοχή από την οποία επιτρέπεται η αποστολή ορισμένων ειδών κρέατος, και πέραν του χοιρείου κρέατος να περιληφθεί κρέας από άλλα είδη ζώων και από εκτρεφόμενα και άγρια θηράματα ειδών που είναι ευπαθή στον αφθώδη πυρετό.

(3) Θα πρέπει να επιτραπεί το κρέας που προέρχεται από μικρά μηρυκαστικά, εκτρεφόμενα και άγρια θηράματα που ευρίσκονται σε κομητείες στις οποίες δεν εκδηλώθηκε καμία εστία αφθώδους πυρετού στη διάρκεια της παρούσας επιδημίας, επιπλέον δε, στην περίπτωση κρέατος από άγρια θηράματα, η κομητεία από την οποία προέρχεται το ζώο δεν θα πρέπει να συνορεύει άμεσα με κομητεία μη περιλαμβανόμενη στο παράρτημα III.

(4) Ορισμένες κτηνοτροφικές εκμεταλλεύσεις ευρισκόμενες σε περιοχές που περιλαμβάνονται στο πίνακα του παραρτήματος ΙΙΙ πιθανώς να επιθυμούν να επανεμπλουτιστούν με ζώα τα οποία προέρχονται από μέρη εκτός των αναγραφόμενων στο παράρτημα Ι ή στο παράρτημα II περιοχών. Οι αντίστοιχες μεταφορές ζώων πιθανώς να συνεπάγονται δυνητικό κίνδυνο, ειδικότερα για τα μεταφορικά μέσα που επιστρέφουν κενά από τη Μεγάλη Βρετανία. Ως εκ τούτου, είναι αναγκαίες διατάξεις για να διασφαλίζεται επίσημος έλεγχος και πιστοποίηση του καθαρισμού και της απολύμανσης των μεταφορικών μέσων.

(5) Η κατάσταση θα επανεξεταστεί κατά τη συνεδρίαση της μόνιμης κτηνιατρικής επιτροπής, που είναι προγραμματισμένη για τις 4 και 5 Δεκεμβρίου 2001, και τα μέτρα θα προσαρμοστούν εφόσον κριθεί αναγκαίο.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση της Επιτροπής 2001/740/ΕΚ τροποποιείται ως εξής:

1. Στην έκτη περίπτωση του άρθρου 2 παράγραφος 2 στοιχείο δ), οι λέξεις "στο ορισθέν σφαγείο" αντικαθίστανται από τις λέξεις "στην ορισθείσα εκμετάλλευση".

2. Η παράγραφος 1 του άρθρου 13 αντικαθίσταται από τα ακόλουθα: "1. Το Ηνωμένο Βασίλειο διασφαλίζει ότι στα τμήματα εκείνα της επικράτειάς του που αναφέρονται στα παραρτήματα Ι και ΙΙ δεν εισέρχονται ζώντα ζώα των ευπαθών στη νόσο ειδών, προερχόμενα από άλλα κράτη μέλη.

Κατά παρέκκλιση της ανωτέρω διάταξης, οι αρμόδιες κεντρικές κτηνιατρικές αρχές του Ηνωμένου Βασιλείου δύνανται να επιτρέψουν την είσοδο ζώων των ευπαθών στη νόσο ειδών στα αναγραφόμενα στο παράρτημα ΙΙΙ τμήματα της επικράτειάς του, υπό τους εξής όρους:

α) οι αντίστοιχες μεταφορές ζώντων ζώων των ευπαθών στη νόσο ειδών υπόκεινται σε προηγούμενη έγκριση εκ μέρους των αρμόδιων αρχών του τόπου αποστολής, οι οποίες οφείλουν να βεβαιώνουν ότι η μεταφορά και ο λιμήν εισόδου κοινοποιούνται εκ των προτέρων στις αρμόδιες κεντρικές κτηνιατρικές αρχές του Ηνωμένου Βασιλείου τουλάχιστον πριν από 3 ημέρες·

β) όσα οχήματα εισέρχονται σε τμήματα της επικράτειας του Ηνωμένου Βασιλείου, τα οποία αναγράφονται στα παραρτήματα Ι και ΙΙ, διέρχονται μόνο από καθορισμένους λιμένες εισόδου, οι οποίοι ανακοινώνονται εκ των προτέρων από τις αρμόδιες κεντρικές κτηνιατρικές αρχές του Ηνωμένου Βασιλείου προς τις αρμόδιες αρχές των κρατών μελών και προς την Επιτροπή·

γ) όταν ζώα των ευπαθών στη νόσο ειδών μεταφέρονται με οδικά οχήματα εκτός των τμημάτων της επικράτειας του Ηνωμένου Βασιλείου, τα οποία αναγράφονται στα παραρτήματα Ι και ΙΙ, έκαστο όχημα φέρει μόνο ένα και μοναδικό φορτίο, το δε φορτίο αυτό παραδίδεται απευθείας σε μία και μοναδική κτηνοτροφική εκμετάλλευση προορισμού ευρισκόμενη στους αναγραφόμενους στο παράρτημα ΙΙΙ τόπους του Ηνωμένου Βασιλείου, σύμφωνα με τους ισχύοντες κοινοτικούς και εθνικούς κανόνες ελέγχου ζωονόσων·

δ) αφού εκφορτώσει τα ζώα στον τόπο προορισμού, και πριν αναχωρήσει από την Μεγάλη Βρετανία, το κενό μεταφορικό όχημα προσκομίζεται, υπαγόμενο στην 'Εθνική άδεια κίνησης στη Μεγάλη Βρετανία', σε επίσημα εγκεκριμένη μονάδα όπου λειτουργούν ρυθμίσεις ώστε να διασφαλίζεται η αυστηρή τήρηση των διατάξεων του άρθρου 10 παράγραφος 1 υπό επίσημη επιτήρηση και υπάρχει δυνατότητα έκδοσης του παρατιθέμενου στο παράρτημα IV υποδείγματος πιστοποιητικού."

3. Το παράρτημα III αντικαθίσταται από το παράρτημα Ι της παρούσας απόφασης.

4. Το παράρτημα II της παρούσας απόφασης καθίσταται παράρτημα IV.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 12 Νοεμβρίου 2001.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 395 της 30.12.1989, σ. 13.

(4) ΕΕ L 277 της 20.10.2001, σ. 30.

(5) ΕΕ L 287 της 31.10.2001, σ. 36.

ΠΑΡΑΡΤΗΜΑ Ι

"ΠΑΡΑΡΤΗΜΑ ΙΙΙ

>ΘΕΣΗ ΠΙΝΑΚΑ>

ADNS= κωδικός του συστήματος κοινοποίησης ζωονόσων (Απόφαση 2000/807/ΕΚ).

GIS= κωδικός Διοικητικής Μονάδας

B= βόειο κρέας

S/G= κρέας αιγοπροβάτων

P= χοίρειο κρέας

FG= εκτρεφόμενα θηράματα ειδών ευπαθών στον αφθώδη πυρετό

WG= άγρια θηράματα ειδών ευπαθών στον αφθώδη πυρετό"

ΠΑΡΑΡΤΗΜΑ II

"ΠΑΡΑΡΤΗΜΑ IV

>PIC FILE= "L_2001295EL.003303.TIF">".